TRUE เล็งออกหุ้นกู้ 4 ชุด ดอกเบี้ย 3.40-4.75% คาดเปิดจองกลางพ.ค.นี้
TRUE เล็งออกหุ้นกู้ 4 ชุด ดอกเบี้ย 3.40-4.75% คาดเปิดจองกลางพ.ค.นี้ พร้อมโชว์เรทติ้ง "BBB+" แนวโน้มอันดับเครดิต "คงที่"
TRUE เล็งออกหุ้นกู้ 4 ชุด ดอกเบี้ย 3.40-4.75% คาดเปิดจองกลางพ.ค.นี้ พร้อมโชว์เรทติ้ง "BBB+" แนวโน้มอันดับเครดิต "คงที่"
9 เม.ย. 2564

นางสาวยุภา ลีวงศ์เจริญ หัวหน้าคณะผู้บริหารกลุ่ม ด้านการเงิน บริษัท ทรู คอร์ปอเรชั่น จำกัด (มหาชน) หรือ TRUE กล่าวว่า TRUE เตรียมออกหุ้นกู้ครั้งที่ 4/2564 ชนิดระบุชื่อผู้ถือ ประเภทไม่ด้อยสิทธิ ไม่มีประกัน และมีผู้แทนผู้ถือหุ้นกู้ เสนอขายให้แก่ผู้ลงทุนทั่วไป (Public Offering) จำนวน 4 ชุด อายุหุ้นกู้ตั้งแต่ 3 ปี ถึง 5 ปี 9 เดือน อัตราดอกเบี้ยคงที่ระหว่าง 3.40-4.75% ต่อปี  โดยคาดว่าจะสามารถเปิดจองซื้อและให้ผู้ลงทุนขอรับหนังสือชี้ชวนได้ในช่วงกลางเดือนพฤษภาคม 2564
หุ้นกู้ชุดที่ 1 อายุ 3 ปี อัตราดอกเบี้ยคงที่ 3.40-3.60% ต่อปี
หุ้นกู้ชุดที่ 2 อายุ 3 ปี 9 เดือน อัตราดอกเบี้ยคงที่ 3.85-4.05% ต่อปี
หุ้นกู้ชุดที่ 3 อายุ 4 ปี 9 เดือน อัตราดอกเบี้ยคงที่ 4.20-4.45% ต่อปี
หุ้นกู้ชุดที่ 4 อายุ 5 ปี 9 เดือน อัตราดอกเบี้ยคงที่ 4.50-4.75% ต่อปี
โดยบริษัทฯ และหุ้นกู้ได้รับการจัดอันดับความน่าเชื่อถือในระดับ “BBB+” แนวโน้มอันดับเครดิต “คงที่” โดยบริษัท ทริสเรทติ้ง จำกัด เมื่อวันที่ 8 เมษายน 2564
พร้อมแต่งตั้งธนาคารกรุงเทพ กสิกรไทย ไทยพาณิชย์ ทหารไทย และซีไอเอ็มบี ไทย เป็นผู้จัดการการจัดจำหน่ายหุ้นกู้ และธนาคารกรุงศรีอยุธยา เป็นผู้แทนผู้ถือหุ้นกู้ คาดว่าจะเปิดให้จองซื้อในช่วงกลางเดือนพฤษภาคม 2564
โดยกลุ่มทรู เติบโตอย่างแข็งแกร่ง  ด้วยโครงสร้างพื้นฐานโทรคมนาคมดิจิทัลและระบบนิเวศครบวงจร มุ่งพัฒนาเครือข่ายอัจฉริยะทรู 5G นำเทคโนโลยีดิจิทัลขับเคลื่อนองค์กร สร้างนวัตกรรมสินค้าและบริการที่เพิ่มมูลค่าให้แก่ลูกค้า ผลักดันให้รายได้และฐานผู้ใช้บริการเติบโตได้อย่างต่อเนื่อง  พร้อมพาคนไทยก้าวสู่โลกใหม่ที่ยั่งยืนไปด้วยกัน โดยบริษัทฯ เตรียมออกหุ้นกู้ เพื่อจะนำเงินที่ได้จากการขายหุ้นกู้ในครั้งนี้ไปใช้ในการลงทุนหรือขยายกิจการของบริษัทฯ ชำระคืนหนี้หุ้นกู้และ/หรือเงินกู้ยืมที่จะครบกำหนดของบริษัทฯ และบริษัทย่อย ส่วนที่เหลือจะใช้เป็นเงินทุนหมุนเวียน รองรับการเติบโตของบริการดิจิทัลในยุค Next Normal
ทั้งนี้ บริษัทฯ อยู่ระหว่างการยื่นแบบแสดงรายการข้อมูล และร่างหนังสือชี้ชวนซึ่งยังไม่มีผลบังคับใช้ เนื่องจากอยู่ระหว่างการพิจารณาของสำนักงาน ก.ล.ต. ผู้ลงทุนสามารถศึกษารายละเอียดเพิ่มเติมได้จากแบบแสดงรายการข้อมูลการเสนอขายตราสารหนี้ และร่างหนังสือชี้ชวนที่ www.sec.or.th หรือ สอบถามรายละเอียดที่ผู้จัดการการจัดจำหน่ายหุ้นกู้ 5 แห่ง